Лука Јовић је рођен као млађе дете у породици Софије и Милана Јовића. Како је његово село, Батар, од Бијељине којој припада, удаљено 17 километара, на свет је дошао у Лозници. Иако се тај град налази са друге стране реке Дрине, у Србији, ближи је месту где је фудбалер одрастао. Услед ратних сукоба на простору Босне и Херцеговине и Распада Југославије, његов отац, који се аматерски бавио фудбалом, није се професионално остварио у том спорту. Он се старао се о Лукином фудбалском развоју, редовно га возио на утакмице у Београд и у својству правног заступника потписивао уговоре док је Лука био малолетан. На својим фудбалским почецима у "Мини макси лиги", Јовић је био плаћен 50 евра по утакмици, уз додатак од 2000 динара за трошкове до Лознице, где су се догађаји одржавали. Уз то, због здравстених проблема које је у то време претепела његова сестра, Јовић је као дете помагао деди у пословима на њиви. Јовићи су изразили захвалност Саву Милошевићу, рођаку из Бијељине, који им је пружио финансијску и организациону подршку у тим тренуцима, као и касније, током Лукиног Развоја. До преласка у Београд, Јовић је више пута недељно путовао у родну Лозницу, где је индивидуално тренирао са тренером Павлом Јефтићем, са којим је изградио пријатељски однос и остао у контакту када је постао професионалац. Средином новембра 2015, према писању "Блица", рекеташ из околине Лознице, упутио је претње Милану Јовићу, да ће поломити ноге његовом сину, уколико не добије тражена средства. Исти извор наводи да су особе блиске ухапшеном, у чију се умешаност сумњало, негирале постојање било каквих претњи, као и да су контакти са Јовићем били повезани са изнудом новца.